หุ้นยุโรปปิดบวก ยูโรค่าอ่อนหลังข้อมูลจ้างงานสหรัฐฯสดใส
ตลาดหุ้นยุโรปปิดเพิ่มขึ้นเมื่อคืนนี้ (6 พ.ย.) โดยได้รับแรงหนุนจากการอ่อนค่าของสกุลเงินยูโร ซึ่งเป็นผลดีต่อหุ้นกลุ่มส่งออก หลังจากสหรัฐเปิดเผยข้อมูลจ้างงานนอกภาคเกษตรที่แข็งแกร่งเกินคาด
7 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 1.19 จุด หรือ 0.31% ปิด (6 พ.ย.) ที่ 379.95 จุด, ดัชนี CAC-40 ตลาดหุ้นฝรั่งเศส บวก 4.11 จุด หรือ 0.08% ปิดที่ 4,984.15 จุด, ดัชนี DAX ตลาดหุ้นเยอรมนี ปรับขึ้น 100.29 จุด หรือ 0.92% ปิดที่ 10,988.03 จุด และดัชนี FTSE 100 ตลาดหุ้นลอนดอน ลดลง 110.07 จุด หรือ 0.17% ปิดที่ 6,353.83 จุด
ยูโรอ่อนค่าลงเมื่อเทียบดอลลาร์สหรัฐ จากกระแสคาดการณ์ที่ว่าธนาคารกลางสหรัฐ (FED) จะเริ่มปรับขึ้นอัตราดอกเบี้ยอย่างเร็วในเดือนหน้า หลังจากมีข้อมูลที่แสดงให้เห็นว่าตลาดแรงงานสหรัฐมีความแข็งแกร่ง เงินยูโรที่ปรับตัวลงมีแนวโน้มจะส่งผลดีต่อสินค้าที่ผลิตในภูมิภาค เนื่องจากจะทำให้สินค้าส่งออกมีราคาถูกลงสำหรับลูกค้าต่างชาติที่ถือสกุลเงินอื่นๆ
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 271,000 ตำแหน่งในเดือนต.ค. ซึ่งเป็นการเพิ่มขึ้นมากที่สุดนับตั้งแต่เดือนธ.ค.2557 ขณะที่อัตราการว่างงานลดลงสู่ระดับ 5.0% ซึ่งเป็นระดับต่ำสุดในรอบ 7 ปีครึ่ง หรือนับตั้งแต่เดือนเม.ย.2551 จาก 5.1% ในเดือนก.ย. ก่อนหน้านี้ นักวิเคราะห์คาดการณ์ว่า การจ้างงานจะเพิ่มขึ้น 183,000 ตำแหน่งในเดือนต.ค. และอัตราการว่างงานจะอยู่ที่ระดับ 5.0% ขณะที่หุ้นบีเอ็มดับบลิว ผู้ผลิตรถยนต์รายใหญ่ของเยอรมนี ดีดขึ้น 3.5% ขณะที่หุ้นเดมเลอร์ ปรับขึ้น 2.2% ที่ตลาดหุ้นเยอรมนี